Out in the cold : science and environment in the history of South Africa's involvement in the sub-Antarctic and Antarctic in the twentieth century
Van der Watt, Susanna Maria Elizabeth (Lize-Marie) (2012-03)
AFRIKAANSE OPSOMMING: Hierdie studie is gerig op 'n minder bekende, maar belangrike aspek van Suid-Afrika se geskiedenis: die land se betrokkenheid by die sub-Antarktiese gebied en Antarktika in die twintigste eeu. Die studie volg van 'n drie-ledige benadering. Eerstens, verskaf dit insig in die dryfvere agter Suid-Afrika se investering in die streek – vanaf die eerste beroep op 'n Suid-Afrikaanse Antarktiese ekspedisie in 1919, tot die post-apartheid regering se herverbintenis tot die Suid-Afrikaanse Antarktiese program. Die ondersoek na die redes vir Suid-Afrika se aktiwiteite in die streek – insluitend dié wat misluk het – bring breër kwessies oor Suid-Afrika se selfbeskouing in die wêreld se geopolitieke orde, na vore. Hierdie studie word binne 'n kritiese raamwerk van navorsing oor Antarktika geplaas. Dié raamwerk streef daarna om die oorheersende homogene beeld van die kontinent as die eksklusiewe grondgebied van wetenskaplikes en helde, onder die soeklig te stel. In die besonder stel dit ondersoek in na hoe imperialisme en nasionalisme in hierdie verafgeleë uithoeke van die aarde versinnebeeld is. Tweedens, ondersoek hierdie studie hoe veranderende persepsies van Antarktika - en veral die Prins Edward eilande - se uiterste omgewing tot ons begrip van omgewingsgeskiedenis kan bydra. Dit dui ook aan die mate waartoe bestaande waardes wat op die omgewing as 'natuur' geprojekteer en gevestig is, mettertyd verander het. Die derde benadering neem die mense wat Suid-Afrika se teenwoordigheid verpersoonlik het in aanmerking - en hoe die onderliggende patrone in die Suid-Afrikaanse samelewing, insluitend ras en geslag, op die Antarktiese kontinent uitgekristalliseer het.
Please refer to this item in SUNScholar by using the following persistent URL: http://hdl.handle.net/10019.1/20055